KIRJALLINEN KYSYMYS P-1015/02 esittäjä(t): W.G. van Velzen (PPE-DE) komissiolle. Financial Timesissa 27. maaliskuuta 2002 julkaistu artikkeli, jonka mukaan Euroopan komissio tulee puuttumaan operaattorien perimiin puhelujen päättämiskustannuksiin.



Virallinen lehti nro 277 E , 14/11/2002 s. 0128 - 0129



KIRJALLINEN KYSYMYS P-1015/02 esittäjä(t): W.G. van Velzen (PPE-DE) komissiolle (5. huhtikuuta 2002) Aihe: Financial Timesissa 27. maaliskuuta 2002 julkaistu artikkeli, jonka mukaan Euroopan komissio tulee puuttumaan operaattorien perimiin puhelujen päättämiskustannuksiin Onko komissio tietoinen Financial Timesissa 27. maaliskuuta 2002 julkaistusta artikkelista, jossa käsiteltiin komission mahdollisia toimia operaattorien perimien puhelujen päättämiskustannusten suhteen? Valmisteleeko komissio todella tällaisia toimia? Laajennetaanko nämä toimet todella koskemaan puhelujen päättämisen lisäksi myös kansainvälisiä verkkovierailuja (roaming), kuten artikkelissa mainitaan? Milloin komissio aikoo tiedottaa parlamentille yksityiskohtaisemmin tällä alalla toteutettavista toimista? Erkki Liikasen komission puolesta antama vastaus (2. toukokuuta 2002) Komissio on pannut merkille Financial Timesissa 27. maaliskuuta 2002 julkaistun artikkelin ns. terminointimaksuista, joita peritään puhelun välittämisestä kohdeverkkona toimivassa matkaviestintäverkossa. Komissio valmistelee sähköisten viestintäverkkojen ja -palvelujen yhteisestä sääntelyjärjestelmästä annetun Euroopan parlamentin ja neuvoston direktiivin 2002/21/EY(1) (puitedirektiivi) mukaisesti suositusta niistä merkityksellisistä tuote- ja palvelumarkkinoista sähköisen viestinnän alalla, joilla ennakkosääntelyä voidaan harjoittaa. Puitedirektiivin liitteen I mukaisesti suositus tulee sisältämään muun muassa markkinat puhelinliikenteen välittämiselle kohdeverkkoina toimivissa yleisissä matkapuhelinverkoissa ja kansalliset tukkumarkkinat kansainvälisille verkkovierailupalveluille yleisissä matkaviestinverkoissa. Kun suositus on annettu, jäsenvaltioiden kansallisten sääntelyviranomaisten on mahdollisimman pian arvioitava, onko suosituksessa määritetyillä markkinoilla tosiasiallista kilpailua. Mikäli kilpailu ei toimi, kansallisten sääntelyviranomaisten on direktiivien mukaisesti asetettava tai pidettävä voimassa sellaisia yrityksiä koskevia velvollisuuksia (esim. avoimuus, syrjimättömyys, kustannuslähtöisyys), joilla katsotaan olevan huomattava markkinavoima. Suositusluonnoksesta järjestetään julkinen kuuleminen sen jälkeen kun direktiivit on julkaistu virallisesti Euroopan yhteisöjen virallisessa lehdessä. Parlamentille tiedotetaan asian kehittymisestä. Komission odotetaan antavan suosituksen kesäkuussa 2002. Komissio on lähettänyt eräässä toisessa asiassa Alankomaiden teleoperaattorille (Netherlands Telephone Company KPN NV) väitetiedoksiannon, jossa väitetään, että KPN:n tytäryhtiöt KPN Mobile (matkaviestintä) ja KPN Telecom (kiinteä puhelinverkko), ovat rikkoneet EY:n perustamissopimuksen kilpailusääntöjä(2). Komissio on myös käynnistänyt alakohtaisen tutkimuksen, jolla selvitetään matkaviestintäverkoissa tarjottavien verkkovierailupalvelujen kustannuksia. Odotettavissa on, että matkaviestinnän terminointimaksuihin liittyvät toimenpiteet vaikuttavat matkaviestinnän verkkovierailujen kustannuksiin, koska ensin mainitut muodostavat huomattavan osan kansainvälisten verkkovierailupalvelujen kustannuksista. (1) EYVL L 108, 24.4.2002. (2) Ks. Lehdistötiedote IP/02/483, 27.3.2002:http://europa.eu.int/rapid/start/cgi/guestfr.ksh?p_action.gettxt=gt&doc=IP/02/483|0|RAPID&lg=EN&display=.